
CEAPADH NA gCOMHALTAÍ, COINNÍOLLACHA GINEARÁLTA OIBRE AGUS FOIRCEANNADH TÉARMA OIFIGE


Airteagal 1
Ceapadh

1. Ceapfar comhaltaí Choiste Eacnamaíoch agus Sóisialta na hEorpa (dá ngairtear an ‘Coiste’ agus na ‘comhaltaí’ anseo feasta) ar feadh cúig bliana. Féadfar a dtéarma oifige a athnuachan.

2. Beidh an teideal ‘comhalta de Choiste Eacnamaíoch agus Sóisialta na hEorpa’ ag na comhaltaí.


Airteagal 2
Neamh-chomhoiriúnachtaí

Beidh feidhmeanna comhalta den Choiste neamh-chomhoiriúnach le feidhmeanna comhalta rialtais, feisire parlaiminte, leas-aire a bhfuil freagrachtaí polaitiúla air nó uirthi, comhalta institiúide nó comhlachta de chuid an Aontais Eorpaigh, agus le feidhmeanna oifigigh nó seirbhísigh eile de chuid an Aontais Eorpaigh atá i bhfostaíocht ghníomhach.


Airteagal 3
Neamhspleáchas

1. Beidh na comhaltaí saor agus neamhspleách. Ní bheidh siad faoi cheangal ag aon teagasc sainordaitheach.

Tráth a gceaptha, beidh na comhaltaí, chun leas ginearálta an Aontais, neamhspleách ar fad i bhfeidhmiú a bhfeidhmeanna.

2. Aon chomhaontuithe nó gealltanais a bhaineann le héirí as oifig roimh dheireadh an téarma oifige, nó a bhaineann leis an gcaoi ina bhfeidhmeofar an sainordú, beidh siad neamh-chomhoiriúnach le neamhspleáchas na gcomhaltaí agus beidh siad ar neamhní go hiomlán.


Airteagal 4
Comhchearta agus comhdhualgais

1. Beidh na cearta agus na dualgais chéanna ag na comhaltaí uile i bhfeidhmiú a sainordaithe.

2. Beidh na nósanna imeachta maidir le comhaltaí a shannadh i bpoist thofa, misin sheachtracha nó aon fheidhm nó dualgas eile laistigh den Choiste bunaithe ar chumas agus comhlíonfaidh siad na ceanglais maidir le trédhearcacht, cothromaíocht inscne, cothromaíocht gheografach, neamh‑idirdhealú agus, a mhéid is féidir, le prionsabal na cothromaíochta idir na grúpaí.

3. Agus a gcúraimí á gcomhlíonadh acu, gabhfaidh na comhaltaí orthu féin an chomhthoil is fearr is féidir a chothú de mheon an chomhair agus na hurraime frithpháirtí.


Airteagal 5
Páirt a ghlacadh i ngrúpa

1. Féadfaidh na comhaltaí páirt a ghlacadh i gceann de thrí ghrúpa, is iad sin Grúpa I a dhéanann ionadaíocht ar fhostóirí, Grúpa II a dhéanann ionadaíocht ar oibrithe agus Grúpa III a dhéanann ionadaíocht ar pháirtithe eile na sochaí. 
Ní fhéadfaidh comhalta a bheith páirteach i níos mó ná grúpa amháin ag an am céanna.

2. Is ar bhonn deonach a ghlacfar páirt sna grúpaí agus é de rogha ag na comhaltaí gan aon pháirt a ghlacadh i ngrúpa. Tá cearta agus dualgais na gcomhaltaí sin nach bhfuil páirteach i ngrúpa, maille lena socruithe oibre, leagtha síos i Riail 8 de na Rialacha Nós Imeachta.

3. I gcúinsí eisceachtúla, agus ar chúiseanna a bhfuil údar leo, féadfar diúltú do chomhalta páirt a ghlacadh i ngrúpa.
Féadfaidh an grúpa athmhachnamh a dhéanamh ar an gcinneadh gan glacadh le comhalta má iarrann an comhalta ar diúltaíodh dó nó di sin a dhéanamh.


Airteagal 6
Foirceannadh oifige

1. Rachaidh téarma oifige na gcomhaltaí in éag ag deireadh an téarma cúig bliana a bheidh leagtha síos ag an gComhairle tráth athnuachan an Choiste[footnoteRef:1]. [1: 	Féach Riail 4(1) de na Rialacha Nós Imeachta.] 


2. Féadfar freisin téarma oifige comhalta a fhoirceannadh go hurghnách[footnoteRef:2]: [2: 	Féach Riail 4(2) go (7) de na Rialacha Nós Imeachta.] 

· i gcás comhalta bás a fháil, 
· i gcás comhalta éirí as oifig,
· i gcás comhalta a chur as oifig,
· i gcás cúinsí gan choinne,
· de thoradh neamh-chomhoiriúnacht a bhaineann le feidhmeanna a bheith ann, nó
· i gcás dhíbirt an chomhalta.

3. I gcás comhalta a chur as oifig, i gcás cúinsí gan choinne nó de thoradh neamh-chomhoiriúnacht a bhaineann le feidhmeanna a bheith ann, beidh dualgas ar an gcomhalta éirí as oifig.
Mura n‑éiríonn an comhalta as oifig i gceann de na cásanna sin, d’fhéadfadh sé go mba ghá an téarma oifige a luathfhoirceannadh de bhun Riail 4(7) de na Rialacha Nós Imeachta agus Airteagal 14(3) agus Airteagal 16 den Chód Iompair[footnoteRef:3]. [3: 	Féach Riail 4(8) de na Rialacha Nós Imeachta agus Airteagal 14(3) agus Airteagal 16 den Chód Iompair.] 


4. I ngach cás urghnách a bhaineann le foirceannadh téarma oifige tabharfaidh Uachtarán an Choiste fógra maidir leis sin don Chomhairle le go bhféadfaidh sí an folúntas a fhíorú agus an nós imeachta a thionscnamh chun comhalta nua a cheapadh. 
Déanfar an comhalta nua a cheapadh ar feadh a bhfuil fágtha den téarma oifige reatha[footnoteRef:4]. [4: 	Féach Riail 4(9) de na Rialacha Nós Imeachta.] 

PRIBHLÉIDÍ AGUS FREAGRACHTAÍ NA gCOMHALTAÍ


Airteagal 7
Pribhléidí agus díolúintí

Beidh ag na comhaltaí na pribhléidí agus na díolúintí dá bhforáiltear in Airteagal 10, Caibidil IV, de Phrótacal (Uimh. 7) ar phribhléidí agus díolúintí an Aontais Eorpaigh[footnoteRef:5] atá i gceangal leis na Conarthaí. [5: 	Prótacal (Uimh. 7) ar Phribhléidí agus Díolúintí an Aontais Eorpaigh (IO C 202, 7.6.2016, lgh. 266‑272).] 



Airteagal 8
Dosháraitheacht

1. Ní fhéadfar na comhaltaí a chuardach, ná iad a chiapadh i ngeall ar ráitis arna ndéanamh nó vótaí arna gcaitheamh acu sa Choiste, i ngeall ar ábhar na dtuairimí arna ndréachtú acu ná i ngeall ar ráitis nó seasaimh arna gcur in iúl i gcomhthéacs a gcuid oibre sa Choiste agus le linn dóibh a bheith ag obair thar ceann na hinstitiúide go seachtrach nó i mbun obair leantach ar thuairimí.

2. Ní fhéadfaidh na comhaltaí, tráth ar bith, a bheith faoi réir imeachtaí dlíthiúla ná ní thabharfar chun cuntais iad go seachbhreithiúnach ar shlí eile as aon ghníomhaíocht arna déanamh acu, aon vóta arna chaitheamh acu ná aon bharúlacha arna ndéanamh acu i bhfeidhmiú a sainordaithe.


Airteagal 9
Díolúine

1. Ní pribhléid phearsanta de chuid an chomhalta an díolúine ach áirithítear léi neamhspleáchas an Choiste ina iomláine agus neamhspleáchas na gcomhaltaí i gcoitinne. Ní fhéadfar srian a chur ar shaoirse phearsanta comhalta, a bhainfidh go díreach nó go hindíreach lena chuid nó lena cuid dualgas, gan cead a bheith faighte roimh ré ón gCoiste, ach amháin i gcás inar gabhadh an comhalta agus é nó í i mbun cion a dhéanamh.

2. Is le toiliú an Choiste, agus leis sin amháin, a fhéadfar a ordú go ndéanfar doiciméid nó taifid leictreonacha comhalta a urghabháil nó a phearsa nó a pearsa, a oifig nó a hoifig, a áit nó a háit chónaithe a chuardach, nó a chuid nó a cuid litreacha nó glaonna gutháin a idircheapadh, i ndáil le gnó a bhaineann go díreach nó go hindíreach le dualgais an chomhalta.


Airteagal 10
Nósanna imeachta a bhaineann le díolúine a tharscaoileadh

1. Aon iarraidh a chuireann údarás atá inniúil faoin dlí náisiúnta faoi bhráid an Uachtaráin, d’fhonn díolúine comhalta a tharscaoileadh, cuirfear ar aghaidh í chuig an mBiúró.

2. Is é an Biúró, tar éis dul i gcomhairle le Grúpa na gCaestóirí, a ardóidh an cheist cé acu is ceart nó nach ceart an díolúine a tharscaoileadh ag an gcéad seisiún iomlánach eile. 
Pléifear an t‑ábhar sin agus déanfar cinneadh, agus aird chuí á tabhairt ar an gceart chun éisteacht chóir a fháil agus trí vóta tromlaigh, sula bpléifidh an Tionól na tuairimí atá ar chlár oibre an tseisiúin iomlánaigh.

3. Ní bhainfidh an cinneadh le ciontacht nó neamhchiontacht an chomhalta lena mbaineann ná le cé acu is ceart nó nach ceart é nó í a ionchúiseamh i leith na ngníomhartha arna gcur ina leith. Ní ghlacfaidh an comhalta lena mbaineann páirt sa vótáil.

4. Cuirfidh an tUachtarán an comhalta agus an t‑údarás atá inniúil faoin dlí náisiúnta ar an eolas láithreach faoin gcinneadh agus iarrfaidh an tUachtarán go gcuirfear ar an eolas é nó í faoi dhul chun cinn na n‑imeachtaí ina dhiaidh sin agus faoi aon chinntí arna ndéanamh. 


Airteagal 11
Dualgais atá ar an gCoiste agus ar Uachtarán an Choiste maidir le pribhléidí agus díolúintí

1. Agus a chumhachtaí i ndáil le pribhléidí agus díolúintí á bhfeidhmiú ag an gCoiste, is é is príomhaidhm dó a ionracas a chaomhnú mar chomhlacht comhairleach daonlathach agus neamhspleáchas a chomhaltaí a áirithiú i bhfeidhmiú a ndualgas.

2. Déanfaidh an tUachtarán na bearta is gá chun na cearta, díolúintí agus pribhléidí éagsúla dá dtagraítear in Airteagal 7 go hAirteagal 11(1) a chosaint.

CEARTA NA gCOMHALTAÍ

Airteagal 12
Saoirse chun tuairimí a nochtadh

Beidh ag na comhaltaí an tsaoirse chun tuairimí a nochtadh, cé nach bhfágann sin go bhfuil cead acu teanga chlúmhillteach, chiníoch, ghnéasaíoch, homafóbach, sheineafóibeach nó mhaslach a úsáid. 


Airteagal 13
Saorghluaiseacht

1. Ní chuirfear srian le ceart chun saorghluaiseachta na gcomhaltaí agus iad i mbun a gcuid dualgas a dhéanamh ar fud an Aontais Eorpaigh agus i dtríú tíortha a bhfuil comhaontuithe sínithe acu leis an Aontas chun na críche sin. Má tá gá leis, beidh na comhaltaí i dteideal cúnamh a iarraidh ar na húdaráis.

2. Tá comhaltaí CESE i dteideal laissez-passer arna eisiúint ag an Aontas Eorpach a bheith acu, rud lena n‑áirithítear an chosaint agus an tsaorghluaiseacht laistigh de na Ballstáit.


Rannpháirtíocht
Airteagal 14
Ceart rannpháirtíochta

1. Beidh sé de cheart ag na comhaltaí páirt a ghlacadh i dtoghadh chomhaltaí chomhlachtaí an Choiste agus seasamh mar iarrthóirí do phoist de chuid an Choiste, i gcomhréir le forálacha na Rialacha Nós Imeachta.

2. Beidh sé de cheart ag na comhaltaí iarratas a dhéanamh chun bheith ina rapóirtéirí nó ina gcomhrapóirtéirí agus chun páirt a ghlacadh i meithleacha, i misin nó i ngníomhaíochtaí eile de chuid an Choiste.

3. Beidh ceart ginearálta ag na comhaltaí tograí a thíolacadh i gcomhthéacs obair an Choiste, i gcomhréir le forálacha na Rialacha Nós Imeachta.


Faisnéis
Airteagal 15
An ceart chun faisnéise agus an nós imeachta chun faisnéis a iarraidh

1. Beidh na comhaltaí i dteideal a bheith go hiomlán ar an eolas faoi ghníomhaíochtaí an Choiste.

2. Beidh na comhaltaí i dteideal aon fhaisnéis nó aon doiciméadacht a fháil is gá chun a ndualgais a fheidhmiú. Is i gceanncheathrú an Choiste nó, nuair is gá, go cianda, a thabharfar an rochtain ar an bhfaisnéis sin.

3. Beidh na comhaltaí i dteideal ceisteanna i scríbhinn a chur faoi bhráid an Ardrúnaí agus Uachtarán an Choiste maidir le saincheisteanna a bhaineann lena ngníomhaíochtaí sa Choiste agus freagraí a fháil i scríbhinn ar na ceisteanna sin a luaithe is féidir, ach cibé ar bith laistigh de chúig lá oibre dhéag. 


Cúnamh
Airteagal 16
Gnáthchúnamh riaracháin agus tacaíocht

1. Beidh na comhaltaí i dteideal cúnamh a fháil ó oifigigh an Choiste agus ó bhaill foirne eile i bhfeidhmiú a ndualgas, i gcomhréir leis na critéir arna sainmhíniú ag an mBiúró.

2. Beidh na comhaltaí i dteideal leas a bhaint as an trealamh teicniúil is iomchuí, go háirithe saoráidí oiriúnacha TF agus teileachumarsáide.

3. Beidh siad i dteideal na ndálaí oibre sin is gá le gur féidir leo a gcuid dualgas a fheidhmiú. Lena chois sin, beidh siad i dteideal aon fhaisnéis nó aon doiciméadacht a fháil is gá chun na críche sin.

4. Déanfaidh rúnaíochtaí na seirbhísí inniúla an fhaisnéis ábhartha is gá a chur ar fáil do na rapóirtéirí agus tabharfaidh siad cúnamh nó comhairle dóibh i dtaca le gnéithe teicniúla agus inneachar. Tabharfaidh siad cúnamh do na rapóirtéirí agus iad i mbun teagmhála le hinstitiúidí agus comhlachtaí eile an Aontais Eorpaigh agus i mbun obair leantach a dhéanamh ar thuairimí, i gcomhréir le tosaíochtaí an Choiste.

5. Beidh na comhaltaí i dteideal an oiliúint sin a fhónfaidh do leasanna an Choiste a fháil, go háirithe i dteangacha agus i dteicneolaíocht na faisnéise (TF).

6. Áiritheoidh an tArdrúnaí go gcomhlíonfar na forálacha sin.


Airteagal 17
Cúnamh ó chomhairleoirí seachtracha le hobair reachtach

Féadfaidh comhaltaí a cheaptar mar rapóirtéirí nó mar chomhrapóirtéirí, mar aon leis na grúpaí, cúnamh a fháil ó chomhairleoirí seachtracha i gcomhréir leis na forálacha a leagtar amach i Riail 81 go Riail 83 de na Rialacha Nós Imeachta.


Airteagal 18
Cúnamh do chomhaltaí faoi mhíchumas

1. Beidh comhaltaí atá faoi mhíchumas i dteideal an cúnamh iomchuí a fháil le go bhféadfaidh siad a ndualgais a fheidhmiú ina n‑iomláine, gan bhac.

2. Is le cinneadh ó Uachtarán an Choiste, tar éis dó nó di tuairim na gcaestóirí a fháil, a thabharfar an cúnamh, bunaithe ar an moladh ón gcomhalta a rinne iarratas ar chúnamh, bunaithe ar a mhéid atá an comhalta faoi mhíchumas agus i gcomhréir leis na critéir arna leagan síos sa chinneadh ón mBiúró maidir le stádas airgeadais na gcomhaltaí[footnoteRef:6]. [6: 	Decision of the Bureau of the European Economic and Social Committee of 26 April 2016 on the reimbursement of expenses incurred and the allowances received by Committee members, delegates of the Consultative commission on industrial change, alternates and advisors, as amended by the Bureau on the 17 March 2023. EESC-2020-01810-00-00-ADMIN-TRA (EN)] 


3. Ag brath ar a mhéid atá an comhalta faoi mhíchumas, féadfaidh na costais taistil is gá, achar, fad agus liúntais chothaithe an duine a bheidh ag tionlacan an chomhalta a bheith i gceist, i gcomhréir leis na socruithe is infheidhme maidir leis an gcomhalta atá á thionlacan nó á tionlacan ag an duine sin, chomh maith le cúnamh chun faisnéis a phróiseáil, a dhréachtú agus a chur isteach, le táillí tacsaí agus le haon speansais eile is gá, ar choinníoll go mbainfidh na speansais uile go díreach le gníomhaíochtaí an chomhalta i leith an Choiste.

Molfaidh an comhalta scóip an chúnaimh is gá agus cuirfidh sé nó sí an fhaisnéis uile atá réasúnach ar fáil le gur féidir a iarraidh nó a hiarraidh ar chúnamh a phróiseáil go héifeachtúil.

Airteagal 19
Cúnamh urghnách

Is féidir le gach comhalta cúnamh a fháil ón gCoiste, go háirithe in imeachtaí i gcoinne duine a dhéanfadh bagairtí, gníomhartha nó ráitis mhaslacha nó chlúmhillteacha, nó ionsaí ar dhuine nó ar mhaoin a bhainfeadh leis an gcomhalta nó le ball de theaghlach an chomhalta de bharr phoist an chomhalta nó na ndualgas atá air nó uirthi.


Achomharc

Airteagal 20
Próiseas gearáin agus achomhairc a bhaineann le cinntí riaracháin

1. Comhalta atá den tuairim go ndéanann cinneadh riaracháin dochar dó nó di, féadfaidh sé nó sí, laistigh de chúig lá oibre dhéag ón lá a chuir an comhalta eolas ar an gcinneadh sin, gearán i scríbhinn a chur faoi bhráid an údaráis riaracháin atá díreach os cionn an leibhéil riaracháin a ghlac an cinneadh.

2. Déanfaidh an t-údarás sinsearach riaracháin sin cinneadh a luaithe is féidir, ach cibé ar bith laistigh d’uastréimhse dhá mhí. 

DUALGAIS AGUS FREAGRACHTAÍ NA gCOMHALTAÍ


Airteagal 21
Prionsabail maidir le hiompar

1. Tá dualgas ar na comhaltaí cloí leis na prionsabail maidir le hiompar atá leagtha amach sa Chód Iompair do chomhaltaí CESE.
Léireoidh iompar na gcomhaltaí urraim fhrithpháirteach agus urraim don fhoireann agus do dhaoine eile, i gcomhréir leis an gCód Iompair.

2. Mura gcomhlíontar na prionsabail sin, cuirfear na nósanna imeachta agus na bearta dá bhforáiltear sa Chód Iompair i bhfeidhm.


Airteagal 22
Dualgas páirt a ghlacadh in obair an Choiste

1. Beidh sé de cheart ag na comhaltaí agus de dhualgas orthu páirt a ghlacadh sna seisiúin iomlánacha agus i gcruinnithe de chomhlachtaí agus mheithleacha an Choiste ar comhaltaí díobh iad. Beidh siad i dteideal labhairt agus vótáil aon uair is iomchuí sin a dhéanamh.

Beidh siad i dteideal freisin leasuithe a chur isteach ar dhréachtdhoiciméid de réir na gcoinníollacha dá bhforáiltear sna Rialacha Nós Imeachta.

2. Beidh sé de cheart ag na comhaltaí agus de dhualgas orthu páirt a ghlacadh i misin, comhdhálacha agus gníomhaíochtaí eile arna sannadh dóibh, lena dtoil, d’fhonn ionadaíocht a dhéanamh thar ceann an Choiste, agus chun tuairisciú i leith na nithe sin.

3. Aon chomhalta nach mbeidh in ann páirt a ghlacadh i seisiún, cruinniú nó misean, tabharfaidh sé nó sí fógra ina leith sin gan mhoill don Uachtarán nó don chathaoirleach lena mbaineann. Féadfaidh an comhalta an fógra sin a thabhairt é féin nó í féin nó é a dhéanamh trí rúnaíocht an ghrúpa.

Féadfar fógraí a sheoladh trí Thairseach na gComhaltaí nó trí ríomhphost. 

Féadfaidh comhalta eile den Choiste ionad an chomhalta a thug an fógra a ghlacadh de réir na gcoinníollacha dá bhforáiltear sna Rialacha Nós Imeachta.

4. I gcás nach mbeidh freastal déanta ag comhalta den Choiste ar bhreis agus cúig sheisiún iomlánacha den Tionól i ndiaidh a chéile, féadfar, i gcomhréir le forálacha Riail 93(2) de na Rialacha Nós Imeachta, a iarraidh ar an gcomhalta lena mbaineann míniú a thabhairt ar a neamhláithreacht, a iarraidh air nó uirthi éirí as oifig agus, ar bhonn eisceachtúil, a iarraidh ar an gComhairle an comhalta sin a chur as oifig. 

I gcás nach mbeidh freastal déanta ag comhalta de rannóg nó de CCMI ar bhreis agus cúig chruinniú i ndiaidh a chéile den chomhlacht sin, féadfar, i gcomhréir le forálacha Riail 93(3) de na Rialacha Nós Imeachta, a iarraidh ar an gcomhalta sin míniú a thabhairt ar a neamhláithreacht agus, ar bhonn eisceachtúil, a iarraidh air nó uirthi éirí as an rannóg nó CCMI.


Airteagal 23
Dualgais agus freagrachtaí na gcomhaltaí maidir le hobair an Choiste

1. Déanfaidh na comhaltaí na nithe seo a leanas a dhréachtú agus a ghlacadh:
· Tuairimí arna n‑iarraidh ag Parlaimint na hEorpa, an Chomhairle nó an Coimisiún Eorpach, i gcás ina bhforáiltear amhlaidh sna Conarthaí; 
· Tústuairimí arna n‑iarraidh ag aon cheann de na hinstitiúidí sin i ngach cás inar cuí leo é; agus 
· Tuairimí féintionscnaimh, i gcásanna ina measann an Coiste gur cuí beart den chineál sin a dhéanamh.

2. Féadfaidh na comhaltaí tuarascálacha meastóireachta, tuarascálacha faisnéise nó rúin a dhréachtú freisin maidir le hábhair reatha, maidir le reachtaíocht, beartais nó straitéisí an Aontais Eorpaigh agus maidir le hábhair eile ar díol mór spéise iad don phobal Eorpach agus don tsochaí shibhialta eagraithe, i gcomhréir le forálacha ábhartha na Rialacha Nós Imeachta.

3. Ina theannta sin, beidh na comhaltaí freagrach as an obair leantach a dhéanfar ar na tuairimí tar éis a nglactha i gcomhréir le Riail 77(2) de na Rialacha Nós Imeachta. 


Airteagal 24
Rúndacht

1. Ní nochtfaidh na comhaltaí faisnéis de chineál atá faoi chumhdach oibleagáid na rúndachta gairmiúla, lena n‑áirítear tar éis deireadh a theacht lena ndualgais, i gcomhréir le hAirteagal 339 den Chonradh ar Fheidhmiú an Aontais Eorpaigh.

2. Beidh dualgas rúndachta ar na comhaltaí freisin i gcásanna ina bhforáiltear go sonrach dó, amhail i dtaca le sonraí pearsanta, cinntí arna nglacadh i seomra iata, nó imeachtaí chomhlachtaí éagsúla an Choiste más faoi rún atá na himeachtaí sin nó nach bhfuil siad oscailte don phobal.

3. I gcásanna eile, ní bheidh dualgas rúndachta ar na comhaltaí ach amháin má iarrtar orthu dearbhú rúndachta i scríbhinn a shíniú agus tar éis dóibh an dearbhú sin a shíniú. Má tharlaíonn sé, i gcás den sórt sin, go ndiúltaíonn an comhalta an dearbhú a shíniú, ní bheidh cead aige ná aici freastal ar an gcruinniú rúnda ná rochtain a fháil ar na doiciméid rúnda ná ar an bhfaisnéis rúnda i gceist.

4. Féadfaidh na comhaltaí faisnéis phoiblí a scaipeadh gan aon srian.


Airteagal 25
Dualgais a bhaineann le trédhearcacht

1. Tá sé mar aidhm ag an gCoiste ionadaíocht leasa thrédhearcach agus eiticiúil a áirithiú agus a chur chun cinn. 

2. Ba cheart do na comhaltaí a gcuid gníomhaíochtaí a chur i gcrích ar an tslí is trédhearcaí agus is féidir i gcomhréir leis na rialacha trédhearcachta arna leagan síos ag an mBiúró.


Airteagal 26
Dearbhú maidir le leasanna

1. I gcomhréir le prionsabal na trédhearcachta, déanfaidh na comhaltaí aon leasanna ábhartha atá acu, a leasanna airgeadais san áireamh, a dhearbhú go tráthúil trí leas a bhaint as an teimpléad ‘dearbhú airgeadais maidir le leasanna’ atá ag CESE. 
Chun críocha an Reachta seo, is éard is leasanna ábhartha ann aon leas a d’fhéadfadh tionchar a imirt ar a gcuid oibre agus/nó ar a vóta sa Choiste. 

2. Déanfaidh na comhaltaí dearbhú maidir le leasanna airgeadais a sheoladh chuig an Uachtarán tar éis dóibh dul i mbun a gcuid dualgas.
Cuirfidh comhaltaí nua dearbhú maidir lena leasanna airgeadais isteach a chumhdóidh an dá bhliain sula ndeachaigh siad i mbun a gcuid dualgas sa Choiste.
Déanfar na dearbhuithe a thíolacadh an athuair ar bhonn bliantúil an 1 Eanáir.
I gcás ina dtiocfaidh athrú ar an bhfaisnéis atá dearbhaithe, tíolacfar dearbhú nua a luaithe is féidir agus laistigh de dhá mhí ón athrú atá i gceist ar a dhéanaí.
Beidh an pobal in ann teacht ar na dearbhuithe ar shuíomh gréasáin an Choiste.

3. Déanfar teimpléad le haghaidh dhearbhú airgeadais na gcomhaltaí a chur i gceangal leis an Reacht seo mar iarscríbhinn, agus beidh an méid seo a leanas san áireamh ann:
· ainm na heagraíochta / na n‑eagraíochtaí a mhol iad den chéad uair mar chomhalta de CESE, 
· na poist nó na gníomhaíochtaí a bhfuil luach saothair ag dul leo atá acu nó a fheidhmíonn siad, agus 
· na poist nó na gníomhaíochtaí gan luach saothair atá acu nó a fheidhmíonn siad.

Déanfaidh an tionól iomlánach, ar bhonn togra ón mBiúró, an teimpléad a fhormheas.

Déanfar an teimpléad a athbhreithniú más gá sin nó ar mholadh ó aon chomhlacht eitice idirinstitiúideach a bheadh ann amach anseo. 

4. Mura gcomhlíontar na dualgais sin, cuirfear na nósanna imeachta agus na bearta dá bhforáiltear sa Chód Iompair i bhfeidhm.


Airteagal 27
Eolas a nochtadh (sceithireacht) agus cosaint do sceithirí

1. Aon chomhalta a thiocfaidh ar eolas, agus a chuid nó a cuid dualgas á bhfeidhmiú aige nó aici nó ar bhealach a bhfuil baint aige le feidhmiú na ndualgas sin, faoi fhíricí lena dtugtar le fios gur ann do ghníomhaíocht a d’fhéadfadh a bheith neamhdhleathach, lena n‑áirítear calaois nó éilliú, a dhéanfadh dochar do leasanna an Aontais, cuirfidh sé nó sí an t‑eolas sin in iúl gan mhoill i scríbhinn don Ardrúnaí, don Choiste Eitice, d’Uachtarán an Choiste nó don Oifig Eorpach Frith-Chalaoise.
Nochtfar freisin iompar a bhaineann le dualgais ghairmiúla a fheidhmiú más amhlaidh a fhágfaidh an t‑iompar sin oibleagáidí oifigigh an Aontais nó oibleagáidí comhalta d’institiúid Eorpach gan chomhlíonadh ar shlí thromchúiseach.

2. Beidh ag na sceithirí an chosaint dá bhforáiltear in Airteagal 11(4) den Chód Iompair.

3. Is le cinneadh ó Uachtarán an Choiste a dhéanfar an comhalta atá ag nochtadh an eolais a aithint mar sceithire. I gcás ina mbeidh baint ag Uachtarán an Choiste le fíricí atá mar bhunús leis an eolas atá á nochtadh, beidh an comhalta atá ag nochtadh an eolais in ann cosaint a fháil ar bhonn sealadach gan aon aitheantas foirmiúil a bheith faighte aige nó aici roimhe sin, ach amháin i gcás ina bhfuil sé cruthaithe go bhfuil sé nó sí mí‑ionraic.

4. Is le cinneadh ón mBiúró a leagfar síos na coinníollacha agus an nós imeachta maidir le heolas a nochtadh trí chainéil inmheánacha an Choiste.

RIALACHA LENA RIALAÍTEAR GNÍOMHAÍOCHTAÍ NA gCOMHALTAÍ


Vótáil
Airteagal 28
Vótáil

1. Is ar bhonn aonair agus pearsanta a vótálfaidh na comhaltaí. Ní bheidh siad faoi cheangal ag aon teagasc ná ag aon sainordú.

2. Féadfaidh na comhaltaí a gcearta labhartha agus vótála a tharmligean chuig comhalta eile den Choiste faoi na coinníollacha a leagtar amach i Riail 84 de na Rialacha Nós Imeachta.


Airteagal 29
Ionadaíocht

1. Aon chomhalta nach féidir leis nó léi freastal ar sheisiún, cruinniú nó misean, cuirfidh sé nó sí rúnaíocht an ghrúpa ar an eolas faoi i scríbhinn agus cuirfidh an rúnaíocht an méid sin in iúl ina dhiaidh sin d’Uachtarán nó do chathaoirleach an chomhlachta lena mbaineann.
Aon chomhalta nach bhfuil páirteach i ngrúpa, cuirfidh sé nó sí féin Uachtarán nó cathaoirleach an chomhlachta lena mbaineann ar an eolas mura féidir leis nó léi freastal ar sheisiún nó ar chruinniú.
Féadfar fógraí a sheoladh trí Thairseach na gComhaltaí nó trí ríomhphost.

2. Déantar foráil i Riail 84 go Riail 87 de na Rialacha Nós Imeachta maidir leis na féidearthachtaí chun cearta vótála a tharmligean, ionadaíocht a dhéanamh ar chomhalta nó comhalta a ionadú.


Airteagal 31
Poiblíocht

1. Cabhróidh na comhaltaí le poiblíocht a thabhairt don Choiste agus dá chuid oibre.

2. Féadfaidh na comhaltaí cuireadh a thabhairt do ghrúpaí cuairteoirí teacht go dtí an Coiste.

3. Gheobhaidh na comhaltaí tacaíocht lóistíochtúil iomchuí chun na gcríoch sin.


Airteagal 32
Teangacha

1. Beidh stádas comhionann ag teangacha oifigiúla an Aontais Eorpaigh sa Choiste ar mhaithe le héagsúlacht chultúrtha phobail na hEorpa a urramú.

2. Beidh an rogha teangacha oibre le haghaidh aistriúcháin agus ateangaireachta bunaithe ar thuiscintí oibiachtúla ar an éifeachtúlacht, agus inniúlacht teanga na rannpháirtithe á cur san áireamh, agus déanfar an rogha go hoscailte faoi fhreagracht chathaoirleach an chruinnithe, i gcomhréir leis na treoirlínte polaitiúla arna dtarraingt suas ag an mBiúró.

I gcás nach mbeidh comhalta in ann freastal ar chruinniú, tabharfaidh sé nó sí fógra ina leith sin don rúnaíocht a luaithe is féidir.

CÚRSAÍ AIRGEADAIS


Airteagal 33
Liúntais

1. I gcomhréir leis an rialachán airgeadais ábhartha, beidh na comhaltaí i dteideal na liúntas dá bhforáiltear faoi Airteagal 301 den Chonradh ar Fheidhmiú an Aontais Eorpaigh, le go mbeidh siad in ann a gcúraimí agus a ndualgais éagsúla a chomhlíonadh, agus neamhspleáchas agus stádas acu atá inchomparáide leis an neamhspleáchas agus an stádas atá ag baill na n‑institiúidí Eorpacha eile.

2. I gcomhréir le hAirteagal 301 den Chonradh ar Fheidhmiú an Aontais Eorpaigh, is í Comhairle an Aontais Eorpaigh a chinnfidh liúntais na gcomhaltaí.

3. I dtaca leis na nósanna imeachta agus na coinníollacha lena rialófar an cúiteamh as costais taistil, agus liúntais taistil agus cruinnithe, agus lena bhfíorófar go mbeidh siad sin dlisteanach, is é an Biúró a leagfaidh síos na nósanna imeachta agus coinníollacha sin i rialacháin airgeadais shonracha an Choiste, i gcomhréir le prionsabail idirinstitiúideacha na bainistíochta fónta airgeadais. Is é an Biúró freisin a leagfaidh síos, sna rialacháin iomchuí, na rialacha lena rialaítear caiteachas ionadaíochta agus cómhaoiniú, amhail an caiteachas agus cómhaoiniú le haghaidh cumarsáide agus oiliúna.

4. Beidh an Biúró in ann na haighneachtaí is gá a chur faoi bhráid na Comhairle le go n‑áiritheofar liúntais chothroma le haghaidh chomhaltaí agus chomhaltaí malartacha an Choiste, agus aird chuí á tabhairt ar phrionsabal na gcostas íosta agus na bainistíochta éifeachtúla. Cuirfidh an Biúró san áireamh freisin nach mbeidh obair na gcomhaltaí teoranta do chruinnithe an Choiste, agus go n‑áireofar inti tascanna tábhachtacha amhail staidéar a dhéanamh ar theachtaireachtaí, doiciméid reachtacha agus dréacht-tuairimí, agus i gcás na rapóirtéirí dréacht-tuairimí a ullmhú agus i gcás na gcomhaltaí leasuithe a dhéanamh.

5. I bhfianaise leathnú a bheith ag teacht ar shainchúram agus ról an Choiste, déanfar measúnuithe praiticiúla agus réadúla ar bhonn rialta le gur féidir tograí a tharraingt suas le go mbeidh na liúntais níos cothroime.


Airteagal 34
Árachas

1. Agus a ndualgais á bhfeidhmiú acu, tairbheoidh na comhaltaí, na toscairí, na comhaltaí malartacha agus na comhairleoirí de na nithe seo a leanas:

· árachas tionóisce aonair, lena n‑áirítear cúiteamh i gcás báis nó i gcás easláine shealadach nó bhuan;
· árachas sláinte.

2. Tairbheoidh na comhaltaí freisin d’árachas arna cheapadh chun cuidiú leo i gcás fadhb thromchúiseach agus iad ag taisteal go háitreabh de chuid an Choiste nó uaidh nó go haon ionad cruinnithe eile le haghaidh gníomhaíochtaí a bhaineann leis an gCoiste.

3. Déanfar faisnéis maidir le cineál agus méid an chumhdaigh a thabhairt do na comhaltaí.


Airteagal 35
An Oifig Eorpach Frith-Chalaoise (OLAF) agus Oifig an Ionchúisitheora Phoiblí Eorpaigh (OIPE)

1. Féadfaidh na comhaltaí a bheith faoi réir imscrúduithe inmheánacha arna ndéanamh ag an Oifig Eorpach Frith-Chalaoise (OLAF) faoi théarmaí Rialachán OLAF[footnoteRef:7] agus faoi na socruithe riaracháin arna síniú ag an gCoiste agus ag OLAF[footnoteRef:8]. [7: 	Rialachán (AE, Euratom) Uimh. 883/2013 ó Pharlaimint na hEorpa agus ón gComhairle an 11 Meán Fómhair 2013 maidir le himscrúduithe arna ndéanamh ag an Oifig Eorpach Frith-Chalaoise (OLAF) agus lena n-aisghairtear Rialachán (CE) Uimh. 1073/1999 ó Pharlaimint na hEorpa agus ón gComhairle agus Rialachán (Euratom) Uimh. 1074/1999 ón gComhairle (IO L 248, 18.9.2013, lch. 1).]  [8: 	Socruithe riaracháin arna síniú ag Coiste Eacnamaíoch agus Sóisialta na hEorpa agus an Oifig Eorpach Frith-Chalaoise (OLAF) an 13 Eanáir 2016.] 


2. Féadfaidh na comhaltaí a bheith faoi réir imscrúduithe de chuid Oifig an Ionchúisitheora Phoiblí Eorpaigh (OIPE) freisin faoi théarmaí Rialachán OIPE[footnoteRef:9] agus Threoir CLA[footnoteRef:10]. [9: 	Rialachán (AE) 2017/1939 ón gComhairle an 12 Deireadh Fómhair 2017 lena gcuirtear chun feidhme comhar feabhsaithe maidir le bunú Oifig an Ionchúisitheora Phoiblí Eorpaigh (‘OIPE’) (IO L 283, 31.10.2017, lch. 1).]  [10: 	Treoir (AE) 2017/1371 ó Pharlaimint na hEorpa agus ón gComhairle an 5 Iúil 2017 maidir leis an gcomhrac in aghaidh na calaoise ar leasanna airgeadais an Aontais trí bhíthin an dlí choiriúil (IO L 198, 28.7.2017, lch. 29).] 


3. Cabhróidh na comhaltaí le reáchtáil rianúil na n‑imscrúduithe arna seoladh ag na hoifigí sin.

GRÚPA NA gCAESTÓIRÍ


Airteagal 36
Forálacha ginearálta

1. Ceapfaidh an Tionól na caestóirí i gcomhréir le Riail 32(1) de na Rialacha Nós Imeachta.

2. Is i Riail 32(2) de na Rialacha Nós Imeachta a leagtar amach neamh-chomhoiriúnachtaí a bhaineann leis na caestóirí.

3. D’fhonn a chuid cúraimí a chomhlíonadh, déanfaidh Grúpa na gCaestóirí cinneadh maidir lena mhodhanna oibre agus cuirfidh sé an Biúró ar an eolas dá réir.

4. Beidh tacaíocht theicniúil ón rúnaíocht ag Grúpa na gCaestóirí agus cinnfidh an Grúpa féin an sceideal le haghaidh a chuid cruinnithe.

5. Beidh na caestóirí i dteideal doiciméid agus/nó faisnéis ábhartha a bhaineann le coinníollacha a d’fhéadfadh difear a dhéanamh don chomhalta aonair nó d’iomlán na gcomhaltaí a iarraidh ar chomhlachtaí an Choiste agus ar an rúnaíocht agus freagraí a fháil laistigh de 15 lá oibre.


Airteagal 37
Dualgais na gcaestóirí 

1. Déileálfaidh na caestóirí le hábhair imní, cearta, mianta agus gearáin na gcomhaltaí, áiritheoidh siad go gcomhlíonfaidh na comhaltaí a gcuid dualgas agus déanfaidh siad moltaí maidir le dálaí oibre na gcomhaltaí a fheabhsú.

2. Beidh ról comhairleach ag na caestóirí freisin maidir le cinntí nó bearta a d’fhéadfadh difear a dhéanamh don chomhalta aonair nó d’iomlán na gcomhaltaí, seachas in ábhair a thagann faoi inniúlachtaí an Choiste Eitice.

3. Cabhróidh na caestóirí le díospóidí a réiteach go síochánta, trí bhíthin idirghabhála nó idir‑réitigh.
Déanfaidh Grúpa na gCaestóirí an nós imeachta maidir le hidirghabháil agus idir-réiteach a leagan síos ina rialacha inmheánacha.


Airteagal 38
Dualgais na gcaestóirí maidir le Reacht na gComhaltaí

Is iad seo a leanas na dualgais a bheidh ar na caestóirí maidir leis an Reacht seo:

a) cur chun feidhme cuí an Reachta a áirithiú agus faireachán a dhéanamh ar an gcur chun feidhme sin;

b) tograí a tharraingt suas chun feabhas a chur air;

c) iarracht a dhéanamh, trí bhearta cuí, réiteach a fháil ar aon chásanna amhrais nó díospóide a d’éireodh as é a chur i bhfeidhm;

d) caidreamh idir comhaltaí an Choiste agus an Ardrúnaíocht a áirithiú a fhad a bhaineann leis an Reacht a chur chun feidhme.


Airteagal 39
Comhairliúchán éigeantach le Grúpa na gCaestóirí

Rachfar i gcomhairle le Grúpa na gCaestóirí sula nglacfar aon chinntí ginearálta a d’fhéadfadh difear a dhéanamh do na comhaltaí. Áireofar sna cinntí sin tagairt á chur in iúl go ndeachthas i gcomhairle le Grúpa na gCaestóirí sular glacadh an cinneadh i dtrácht.

FORÁLACHA CRÍOCHNAITHEACHA


Airteagal 40
Forálacha cur chun feidhme

Féadfaidh an Biúró, tar éis togra agus tuarascáil a fháil ó Ghrúpa na gCaestóirí, forálacha cur chun feidhme a ghlacadh maidir leis Reacht seo.


Airteagal 41
Teacht i bhfeidhm

Tiocfaidh an Reacht seo i bhfeidhm an chéad lá den mhí a leanfaidh mí a ghlactha sa Tionól le linn seisiún iomlánach.

______________

